Document ID: 32011R0631

TARYBOS REGLAMENTAS (ES) Nr. 631/2011
2011 m. birželio 21 d.
kuriuo iš dalies keičiamas Reglamentas (EB) Nr. 1255/96, laikinai sustabdantis autonominių Bendrojo muitų tarifo muitų taikymą tam tikriems pramonės, žemės ūkio ir žuvininkystės produktams
EUROPOS SĄJUNGOS TARYBA,
atsižvelgdama į Sutartį dėl Europos Sąjungos veikimo, ypač į jos 31 straipsnį,
atsižvelgdama į Europos Komisijos pasiūlymą,
kadangi:
(1)
Sąjunga yra suinteresuota visiškai sustabdyti autonominių Bendrojo muitų tarifo muitų taikymą tam tikriems naujiems produktams, šiuo metu neišvardytiems Tarybos reglamento (EB) Nr. 1255/96 (1) priede.
(2)
Reglamento (EB) Nr. 1255/96 priede išvardytus keturis produktus, kurių KN ir TARIC kodai yra 2933399970, 2933399980, 8507803040 ir 8507803050, reikėtų išbraukti, nes Sąjunga nebesuinteresuota, kad autonominių Bendrojo muitų tarifo muitų taikymo šiems produktams sustabdymas toliau galiotų.
(3)
Būtina pakeisti Reglamento (EB) Nr. 1255/96 priede išvardytų 15 produktų, kuriems sustabdytas muitų taikymas, aprašymą, kad būtų atsižvelgta į techninius produktų patobulinimus ir ekonomines rinkos tendencijas. Tuos produktus, kuriems sustabdytas muitų taikymas, reikėtų išbraukti iš minėto priedo sąrašo ir įtraukti juos iš naujo, kaip naujus produktus, kuriems sustabdomas muitų taikymas, pateikiant naujus aprašymus. Be to, reikėtų pakeisti 12 produktų TARIC kodus.
(4)
Produktai, kuriems sustabdytas muitų taikymas, ir kurių atžvilgiu būtina atlikti šiuos techninius pakeitimus, turėtų būti išbraukti iš Reglamento (EB) Nr. 1255/96 priede išvardytų produktų, kuriems sustabdomas muitų taikymas, sąrašo, ir į tą sąrašą jie turėtų būti įtraukti iš naujo, pateikiant naujus produktų aprašymus arba naujus TARIC kodus.
(5)
Siekiant aiškumo, šio reglamento I ir II prieduose pateiktuose įtrauktų ir išbrauktų produktų, kuriems sustabdomas muitų taikymas, sąrašuose pakeisti įrašai turėtų būti pažymėti žvaigždute.
(6)
Patirtis rodo, kad būtina nustatyti datą, iki kurios galioja Reglamento (EB) Nr. 1255/96 priede išvardytiems produktams taikomas muitų sustabdymas, siekiant užtikrinti, kad būtų atsižvelgiama į technologinius ir ekonominius pokyčius. Tokia nuostata neturėtų kliudyti anksčiau nutraukti tam tikrų priemonių taikymą arba jas pratęsti pasibaigus galiojimo laikotarpiui, jeigu pagal 1998 m. Komisijos komunikate dėl autonominių muitų tarifų taikymo sustabdymo ir kvotų (2) nustatytus principus nurodomos ekonominės priežastys.
(7)
Todėl Reglamentas (EB) Nr. 1255/96 turėtų būti atitinkamai iš dalies pakeistas.
(8)
Šiame reglamente nustatytas muitų taikymo sustabdymas turi įsigalioti nuo 2011 m. liepos 1 d., todėl šis reglamentas turėtų būti taikomas nuo tos dienos ir įsigalioti nedelsiant,
PRIĖMĖ ŠĮ REGLAMENTĄ:
1 straipsnis
Reglamento (EB) Nr. 1255/96 priedas iš dalies keičiamas taip:
1)
įterpiamos šio reglamento I priede išvardytiems produktams skirtos eilutės;
2)
išbraukiamos produktams, kurių KN ir TARIC kodai yra nurodyti šio reglamento II priede, skirtos eilutės.
2 straipsnis
Šis reglamentas įsigalioja jo paskelbimo Europos Sąjungos oficialiajame leidinyje dieną.
Jis taikomas nuo 2011 m. liepos 1 d.
Šis reglamentas privalomas visas ir tiesiogiai taikomas visose valstybėse narėse.
Priimta Liuksemburge 2011 m. birželio 21 d.

Labels: 3
1
6